**Prædiken til Store Bededag**

Dette hellige evangelium skriver evangelisten Matthæus:

Jesus sagde: »Bed, så skal der gives jer; søg, så skal I finde; bank på, så skal der lukkes op for jer. For enhver, som beder, får; og den, som søger, finder; og den, som banker på, lukkes der op for. Eller hvem af jer vil give sin søn en sten, når han beder om et brød, eller give ham en slange, når han beder om en fisk? Når da I, som er onde, kan give jeres børn gode gaver, hvor meget snarere vil så ikke jeres fader, som er i himlene, give gode gaver til dem, der beder ham! Derfor: Alt, hvad I vil, at mennesker skal gøre mod jer, det skal I også gøre mod dem. Sådan er loven og profeterne. Gå ind ad den snævre port; for vid er den port, og bred er den vej, der fører til fortabelsen, og der er mange, der går ind ad den. Hvor snæver er ikke den port, og hvor trang er ikke den vej, der fører til livet, og der er få, som finder den!«

[Matthæusevangeliet 7,7-14](https://www.bibelselskabet.dk/brugbibelen/bibelenonline/Matt/7#7-14)

Amen!

Der er flere forskellige temaer på spil i dette stykke, og derfor må man, for ikke at gøre prædikenen alt for lang og omfangsrig, som prædikant, vælge, hvilket tema, man vil fokusere på.

Jeg vil gerne fokusere på ordene:

“Derfor: Alt, hvad I vil, at mennesker skal gøre mod jer, det skal I også gøre mod dem.”

I teksten til i dag står ordene omgivet af en masse andre ord, men kigger man i den autoriserede udgave af Bibelen fra 1992, så står disse ord med afstand til den øvrige tekst, og de har deres egen overskrift.

Det er fra forlæggernes og oversætternes side et vink om, at disse ord er særligt vigtige.

Overskriften over ordene er “Den gyldne regel”.

Og “Den gyldne regel” lyder altså: “Alt, hvad I vil, at mennesker skal gøre mod jer, det skal I også gøre mod dem.”

Man kunne måske fristes til at tro, at “Den gyldne regel” er noget, Jesus har opfundet, men det er ikke tilfældet.

“Den gyldne regel” findes også, i forskellige udformninger, i andre religioner og livsanskuelser.

Den var kendt, også før Jesus udtalte den.

Den er en vejviser for os.

Og som sådan har den to funktioner.

Den viser os den vej, som er den rigtige at gå, og samtidig viser den os, hvis vi går på en forkert vej.

Den viser, hvis vi er faret vild, og den viser, hvordan vi kan komme ud af vores vildfarelse; ved fra den gale vej at søge tilbage til den rigtige vej.

Og Jesus siger netop også, efter han har forkyndt Den gyldne regel, at bred er den vej, som fører til fortabelsen, og der er mange, der går ind ad den, og trang er den vej, som fører til livet, og der er få, som finder den!

Et symbol på den trange vej kunne være den line, som en linedanser går på højt oppe i luften, hele tiden i fare for at styrte ned enten til den ene eller til den anden side.

For det at være kristen kan sammenlignes lidt med at gå på line.

Trang er den rigtige vej for den kristne, for det er svært ikke at falde enten i den ene eller den anden grøft.

Som kristen må man ikke være *uretfærdig*, man må ikke stjæle, man må ikke slå ihjel, man må ikke være utro osv.

Som kristen skal man være retfærdig.

Det er nemt nok at forstå.

For nemheds skyld kan vi sige, at det at være uretfærdig, er at falde til den venstre side.

Men som kristen må man heller ikke være *selvretfærdig.*

Man må ikke rose sig af sin egen retfærdighed og man må ikke føle sig som bedre end andre, heller ikke selv om man rent faktisk *er* mere retfærdig end andre.

Man må som kristen ikke *dømme* andre.

Gør man dét, bliver man selvretfærdig, så svarer det til at falde til den højre side.

Og ofte ser det ud som om, Jesus faktisk synes, det er værre at være *selvretfærdig* end *uretfærdig*.

Det er i hvert fald ofte farisæerne, som Jesus skælder ud på, fordi de føler sig bedre og mere retfærdige og nærmere på Gud end andre mennesker.

Farisæerne tog anstød af, at Jesus spiste sammen med syndere, altså uretfærdige, men Jesus afviser netop farisæerne og siger til dem: “De raske har ikke brug for læge, det har de syge. Jeg er ikke kommet for at kalde retfærdige, men syndere.”

Men det betyder *ikke*, at Jesus dermed tillader os at være uretfærdige, hvis bare vi ikke er selvretfærdige.

Skal man tage et eksempel, som kan belyse begge dele, så kan man tage historien fra Johannesevangeliet om kvinden der blev grebet i ægteskabsbrud.

En kvinde var blevet taget i at være sin mand utro.

Nogle skriftkloge og farisæere har grebet en kvinde på fersk gerning i at være utro, og nu vil de stene hende.

For ifølge loven skal hun stenes for sin utroskab.

Men Jesus siger til dem, at den af dem, som er uden skyld, skal kaste den første sten på hende.

Og det kan ingen af dem, for der er ingen af dem, som er uden skyld.

Jesus afslører deres *selvretfærdighed*, eller deres hykleri, at de uden grund føler sig bedre end andre, og at de bare har været heldige med ikke selv at blive afsløret i utroskab, eller noget der er endnu værre.

Den eneste forskel på kvinden og dem er, at kvindens synd er blevet opdaget, det er deres synd ikke, og derfor hykler de, eller er dobbeltmoralske, når de vil dømme hende.

Det kunne se ud som om, Jesus frikender kvinden, og det gør han også, men han siger *ikke*, at hun bare skal gå tilbage og synde videre.

Jesus fastholder, at kvinden har syndet, og at det ikke er tilladt at være utro.

For han slutter med at sige til hende: “Gå, og synd fra nu af ikke mere.”

Så Jesus afviser på samme tid selvretfærdigheden og uretfærdigheden.

Han afviser at dømme kvinden, og samtidig pålægger han hende ikke at synde mere.

Og sådan skal vi også være som kristne.

Som kristne må vi gerne påtale og forsøge at ændre forkert opførsel eller forkert adfærd, både hos os selv og andre.

Men vi må ikke rose os af at være bedre end, andre eller opføre os som om vi er bedre end andre, heller ikke selv om vi måske ude fra set *er* bedre end visse andre.

Som linedanseren skal vi blive på linen uden at falde ned, hverken til højre eller venstre side.

Vi skal forsøge at holde os på den trange vej, som fører til livet.

Og hvilken vej det er, det viser Den gyldne regel os:

“Alt, hvad I vil, at mennesker skal gøre mod jer, det skal I også gøre mod dem.”

Amen!

Lov og tak og evig ære være dig vor Gud, Far, Søn og Helligånd, du, som var, er og bliver én sand treenig Gud, højlovet fra første begyndelse, nu og i al evighed.

 Amen!

Lad os alle bede…

Trøst og styrk du, vor Gud, alle dem, som er syge og sorgfulde, enten de er fjern eller nær. Vær med din nådige hjælp hos alle dem, som lider under anfægtelser, og stå os alle bi i fristelsens time.

Velsign og bevar din hellige, almindelige kirke og os i den. Velsign og bevar dine hellige sakramenter, og lad dit ord have frit løb iblandt os, for at dit rige med retfærdighed og fred og glæde i Helligånden må udbredes og vokse, og nådens lys skinne for alle dem, der sidder i mørke og dødens skygge.

Hold din beskærmende hånd over vort folk og fædreland og al dets øvrighed, velsign og bevar vor Dronning Margrethe II, Kronprins Frederik, Kronprinsesse Mary og hele det kongelige hus. Giv dem og os alle nåde, fred og velsignelse og efter et kristeligt liv den evige salighed.

Amen!

Lad os med apostlen tilønske hinanden:

Vor Herre Jesu Kristi nåde og Guds kærlighed og Helligåndens fællesskab være med os alle!

Amen.